जिन्हें लगता है कि नीतीश को भ्रष्टाचार के खि़लाफ़ महायुद्ध में शरीक होने के लिए बधाई दी जानी चाहिए, वे दें। मैं तो सियासी-टप्पेबाज़ी के लिए उन्हें शुरू से धिक्कारता आ रहा हूं। मैं हमेशा से मानता था कि वैचारिक शैया-बदली का ऐसा ढीठपन जिसमें हो, वह घर में बिठाने लायक ही नहीं है। तब जब मैं यह कहता था कि कांग्रेस ने नीतीश को अपने घर की बैठक में जगह दे कर ग़लती की है तो गुनाह करता था। लालू में लाख खोट होंगे, लेकिन उनकी वैचारिक दृढ़ता का नीतीश के सत्ताखोर-स्वभाव से कहीं कोई मुकाबला नहीं हो सकता। सबसे नाजु़क मोड़ पर खड़े लोकतंत्र का दिल नीतीश के दुराचरण से जितना टूटा होगा, उसकी मिसाल इतिहास में ढूंढे नहीं मिलेगी। कंठी-माला लेकर विचर रहे सियासी सेंधमारों से भारतीय जनतंत्र को बचाने का महायुद्ध तो संयुक्त-विपक्ष को दरअसल अब लड़ना है।